**Projekat „Upravljanje staklenom ambalažom na Zapadnom Balkanu“**

**Brif**

**O projektu**

Projekat „Upravljanje staklenom ambalažom na Zapadnom Balkanu“ sprovodi se u Srbiji, Severnoj Makedoniji i Bosni i Hercegovini, sa ciljem **poboljšanja okvirnih uslova za uspostavljanje ekonomičnog lanca vrednosti reciklaže stakla** na Zapadnom Balkanu.

Predviđeno je da se u okviru projekta sprovede analiza trenutne situacije u vezi sa odgovornom reciklažom stakla i identifikuju nedostaci koje treba rešiti, da se sprovede edukacija celokupnog stanovništva i podigne svest o važnosti recikliranja staklene ambalaže, kao i da se u izabranim pilot opštinama postave kontejneri za reciklažu staklene ambalaže. Pilot opštine u kojima će projekat biti sproveden su **Sombor i Niš u Srbiji, Štip i Ilinden u Severnoj Makedoniji, Bihać i Novi Travnik u Bosni i Hercegovini**.

Projekat se sprovodi u periodu **od februara 2020. godine do oktobra 2022. godine.**

Pokazatelji uspešnosti projekta su:

* testiranje modela za prikupljanje i recikliranje stakla u 6 pilot opština u 3 države;
* prosečno povećanje stakla prikupljenog u ukupno 6 pilot opština u 3 države za 20%;
* poslovni model reciklaže stakla u 3 države u regionu razvijen u dogovoru s nacionalnim donosiocima odluka.

**Prostor za unapređenje postojećeg sistema**

Imajući u vidu da na Zapadnom Balkanu trenutno ne funkcioniše sistem upravljanja reciklažom stakla, za postavljanje temelja za isplativije recikliranje stakla ključna su dva faktora - **povećanje količine sakupljenog stakla** kako bi se omogućili ekonomični efekti i **postavljanje preduslova za ekonomično postupanje i ponovnu upotrebu** **staklenog otpada** u regionu.

Postojeće zakonodavstvo opštinama propisuje odgovornost za primarno odvajanje, ali ipak, lokalne samouprave ne ispunjavaju u potpunosti svoje odgovornosti zbog nedostatka kapaciteta i znanja. Ovaj projekat će pomoći da se prevaziđe ovaj jaz pružanjem sveobuhvatnih modela za postavljanje opštinskih sistema za reciklažu stakla. Projekat će **doprineti poboljšanju primene zakona i uredbi** usmeravanjem metoda upravljanja otpadom i podizanjem svesti o njihovoj važnosti.

To je takođe **direktan doprinos daljem pridruživanju EU** i usklađivanju pravila i propisa Srbije kao pretpristupne zemlje EU. Akcioni plan EU za kružnu ekonomiju stavlja naglasak na principe smanjenja, ponovne upotrebe i recikliranja otpadnih materija.

**Nosioci projekta**

Regionalni projekat „Upravljanje staklenom ambalažom na Zapadnom Balkanu“   finansira nemačko Savezno ministarstvo za ekonomsku saradnju i razvoj (BMZ), zajedno sa privatnim partnerima: Sekopak (Srbija) uz finansijsku podršku Apatinske pivare, Ekopak (Bosna i Hercegovina) i Pakomak (Severna Makedonija), u okviru programa saradnje sa privatnim sektorom (developpp.de). Zajedno sa privatnim kompanijama, projekat sprovode Deutsche Gesellschaft fur Internationale Zusammenarbeit (GIZ), u partnerstvu sa Nacionalnom alijansom za lokalni ekonomski razvoj (NALED), Regionalnom razvojnom agencijom Hercegovine (REDAH) i Asocijacijom opstina i gradova u Severnoj Makedoniji (ZELS).